《两舅氏挽诗》
宋代·林希逸

吾舅虽潜德，人间两玉人。眼高俱迈俗，鬓秃共娱亲。

场屋因缘薄，诗书趣味新。少公谈颇胜，伯氏奕尤神。

门外相过少，樽中自酿醇。荆花同伴老，竹叶满怀春。

寿秩皆踰七，堂封亦与邻。赠车伤作梦，华屋怅今颦。

甥老头如雪，山空骨已尘。前年松下酹，语不尽酸辛。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。